[pic] | EVROPSKA KOMISIJA |

Bruselj, 24.2.2010

COM(2010)68 konč.

2008/0247 (COD)

SPOROČILO KOMISIJE EVROPSKEMU PARLAMENTU

v skladu s členom 294(6) Pogodbe o delovanju Evropske unije ES glede stališča Sveta ob prvi obravnavi v zvezi s sprejetjem uredbe Evropskega parlamenta in Sveta o evropskem železniškem omrežju za konkurenčen tovorni promet

2008/0247 (COD)

SPOROČILO KOMISIJE EVROPSKEMU PARLAMENTU

v skladu s členom 294(6) Pogodbe o delovanju Evropske unije glede stališča Sveta ob prvi obravnavi v zvezi s sprejetjem uredbe Evropskega parlamenta in Sveta o evropskem železniškem omrežju za konkurenčen tovorni promet (Besedilo velja za EGP)

OZADJE

Datum predložitve predloga Evropskemu parlamentu in Svetu (dokument COM(2008) 852 konč. – 2008/0247(COD)): | 11. 12. 2008 |

Datum mnenja Evropskega parlamenta, prva obravnava: Datum mnenja Evropskega ekonomsko-socialnega odbora: Datum mnenja Odbora regij: Datum sprejetja stališča Sveta ob prvi obravnavi, sprejetega s soglasjem | 23. 4. 2009 15. 7. 2009 7. 10. 2009 22. 2. 2010 |

CILJ PREDLOGA KOMISIJE

Namen predloga uredbe je vzpostaviti obveznost držav članic in zlasti upravljavcev železniške infrastrukture, da razvijejo evropsko železniško omrežje „za konkurenčen tovorni promet“, sestavljeno iz mednarodnih železniških koridorjev, usmerjenih v tovorni promet.

Ti koridorji bodo morali tovornim vlakom zagotavljati kakovostne vlakovne poti in tako omogočiti povečanje njihove zanesljivosti in konkurenčnosti. Vzpostavitev teh koridorjev bo tudi morala omogočiti sprostitev dodatnih zmogljivosti za železniški tovor.

V ta namen predlaga Komisija vzpostavitev teh tovornih železniških koridorjev na podlagi štirih usmeritev:

- Okrepitev sodelovanja med upravljavci železniške infrastrukture tako glede operativnega upravljanja infrastrukture kot glede investiranja. Ta okrepitev sodelovanja zahteva zlasti ustanovitev posebne upravljavske strukture za vsak koridor.

- Povečanje zanesljivosti infrastrukturnih zmogljivosti, dodeljenih železniškemu tovornemu prometu na teh koridorjih.

- Spodbujanje boljše usklajenosti med upravljanjem železniške infrastrukture in upravljanjem blagovnih terminalov (morska in notranja pristanišča, ranžirne železniške postaje, ….).

- Zagotovitev nediskriminatornega dostopa do teh koridorjev za vse operaterje.

SPLOŠNE PRIPOMBE K STALIŠČU SVETA

Stališče Sveta ob prvi obravnavi prevzema bistvena načela prvotnega predloga Komisije. Vendar pa je bil v njem zmanjšan pomen nekaterih elementov, povezanih z izbiro koridorjev, sodelovanjem med upravljavci infrastrukture in prednostnim obravnavanjem, namenjenem prevozu blaga.

Poleg tega so bili povsem črtani nekateri drugi elementi, na primer določbe, povezane s pooblaščenimi kandidati in z obveznostjo, da mora biti možno urediti na enem mestu vse, kar je povezano s prošnjami za mednarodne vlakovne poti.

Kljub tem spremembam Komisija meni, da stališče Sveta ob prvi obravnavi še vedno ustreza ciljem njenega prvotnega predloga.

PODROBNE PRIPOMBE K STALIŠČU SVETA OB PRVI OBRAVNAVI

Glavne spremembe predloga Komisije

- Izbor železniških tovornih koridorjev (člen 3) Prvotni predlog Komisije predvideva za vsako državo članico vzpostavitev enega do treh koridorjev, izbranih na podlagi utemeljenih predlogov zadevnih držav članic in upravljavcev železniške infrastrukture. Svet predlaga dvostopenjski pristop: prva skupina koridorjev se izbere na podlagi soodločanja, navede v prilogi uredbe in vzpostavi v treh letih po sprejetju navedene uredbe; ostali koridorji (najmanj eden na državo članico) se izberejo na podlagi utemeljenih predlogov držav članic.Čeprav je cilj predloga ustvariti koridorje, ki ustrezajo potrebam trga, se prva skupina koridorjev določi politično. Ta politični pristop je tudi v nasprotju s prvim ciljem zakonodajnega predloga, da se spodbuja izboljševanje upravljanja infrastrukture na nadnacionalni ravni, ki je drugačen od cilja, da se gradi nova infrastruktura.

- Upravljanje koridorjev (člen 7) Prvotni predlog predvideva upravljanje, ki temelji zlasti na dejavnosti upravljavcev železniške infrastrukture, pri čemer se ustanovi upravljalni organ, ki ima direktorja in je neodvisen pravni subjekt. Svet je želel poenostaviti strukturo tega organa (tako da ta organ ne bi imel direktorja in tudi ne bi bil neodvisen pravni subjekt) in na podlagi tekočih izkušenj z nekaterimi koridorji sistema ERTMS uvesti skrbništvo, ki bi ga izvajale države, tako da bi se ustanovil izvršni organ, sestavljen iz predstavnikov držav.Komisija lahko sprejme uvedbo tega skrbništva, če to skrbništvo ne ogroža neodvisnosti upravljanja upravljavcev infrastrukture.

- Vse na enem mestu (OSS–One Stop Shop) (člen 12) Prvotni predlog predvideva, da se vsaka prošnja za mednarodno vlakovno pot predloži na enem samem mestu, ki se uporablja za ta koridor. Stališče Sveta ob prvi obravnavi določa, da uporaba navedenega edinega mesta ni obvezna. Komisija se s to spremembo lahko strinja.

- Dodelitev zmogljivosti za tovorne vlake (člen 13) Ta člen je bistveni del uredbe. Dejansko je namen predloga zagotoviti zanesljive in dodatne zmogljivosti za tovorne vlake, tako da se določi postopek, ki ustreza zahtevam uporabnikov. Povpraševanje po zmogljivostih tovornih vlakov je odvisno od potreb na trgu in ga ni mogoče natančno določiti za eno leto vnaprej kot pri potniških vlakih.Zato predlog Komisije predvideva, da se pri pripravi letnih voznih redov uporabi predhodna dodelitev zmogljivosti in da se v letne vozne rede vključi rezerva zmogljivosti, da bi se bilo možno odzvati na priložnostna povpraševanja po vlakovnih poteh za tovorne vlake.Čeprav je Svet upošteval predlog Komisije in ga celo napravil še bolj operativnega (z opredelitvijo vnaprej določenih vlakovnih poti), hoče z vstavitvijo sklicevanja na zahteve prevoza potnikov omejiti učinek navedene predhodne dodelitve in navedene rezerve zmogljivosti.

- Prednostna pravila pri incidentih (člen 15) Predlog Komisije predvideva, da lahko časovno točen vlak v primeru motenj ostane časovno točen. Stališče Sveta ob prvi obravnavi predlaga, da si je treba tudi prizadevati „kar najbolj skrajšati celotno trajanje ponovne vzpostavitve omrežja“ (A) „ob upoštevanju potreb vseh vrst prevoza“ (B).Zaradi Direktive 2001/14/ES je dodatek Sveta (del A) odveč. Del B ni pravna določba, ki bi bila dovolj jasna in enostavno razumljiva. Možno je, da bi se razlagala na načine, ki bi bili v nasprotju s cilji te uredbe.

- Sprememba seznama meril, ki urejajo vzpostavitev oziroma spreminjanje koridorjev Predlog Komisije in politično soglasje z dne 11. junija 2009 sta predvidevala možnost, da se ta seznam meril, naveden v Prilogi II, spremeni v okviru komitologije (regulativni postopek s pregledom).Po začetku veljavnosti Pogodbe o delovanju Evropske unije je bila komitologija nadomeščena z delegiranimi akti. Glede tega ima Komisija naslednje stališče:

- Uokvirjenje pooblastil Komisije: Svet je hotel uokviriti pooblastila Komisije glede delegiranih aktov, tako da je naložil Komisiji, naj upošteva sekundarno zakonodajo, in da je upošteval pomembne elemente železniške politike.Ta dodatek s strani Sveta ne ustreza določbam delegiranih aktov. Poleg tega je ta dodatek odvečen, saj je samoumevno, da Komisija, varuh pogodb, upošteva sekundarno zakonodajo.

- Izvajanje delegiranja in ugovori na delegirane akte: v skladu s Sporočilom Komisije o izvajanju člena 290 Pogodbe o delovanju EU in na podlagi analize posebnih ukrepov, predvidenih v mnenju Sveta, ter ob upoštevanju pravice do preklica, predvidene v besedilu Sveta, se Komisija zavzema za prednost delegiranju pooblastil za nedoločen čas, vendar lahko sprejme predlog Sveta (5 let s tihim podaljšanjem). Poleg tega Komisija obžaluje, da je Svet ob prvi obravnavi uvedel trimesečni rok za ugovor za Svet in Parlament. Komisija se zavzema za dvomesečni rok za ugovor, ki ga je na pobudo Sveta in Parlamenta mogoče podaljšati za en mesec. To bi prispevalo k izboljšanju učinkovitosti postopkov, ne da bi spreminjalo načelo skupnega obdobja treh mesecev.

- Posvetovanje strokovnjakov: Komisija je sprejela na znanje uvodno izjavo, ki zahteva posvetovanje s strokovnjaki v fazi priprave delegiranih aktov. Komisija meni, da skupine strokovnjakov ne morejo imeti formalne institucionalne vloge. Poleg tega taka uvodna izjava ne more biti vključena v besedilo temeljnega akta. Komisija se s tem v zvezi sklicuje tudi na svoje sporočilo z dne 9. decembra 2009.

Spremembe, ki jih je predlagal Parlament in so v celoti ali delno vključene v stališče Sveta ob prvi obravnavi

- Upravljanje koridorjev Organizacija upravljanja koridorjev temelji na dveh organih: upravni odbor, sestavljen iz predstavnikov upravljavcev infrastrukture, in izvršni odbor, sestavljen iz predstavnikov držav članic (sprememba 31). Prvotni predlog Komisije je predvideval en sam organ, sestavljen iz predstavnikov upravljavcev infrastrukture.Okrepljen nadzor s strani držav članic je možen, če ne ogroža neodvisnosti upravljanja upravljavcev infrastrukture.

- Pravila o upravljanju prometa Evropski parlament (sprememba 62) in Svet sta omilila pravila upravljanja prometa v primeru motenj. Komisija lahko sprejme, da se pravilo „časovno točen tovorni vlak ostane časovno točen“ uporablja „v okviru možnosti“ in ne sistematično.Ne more pa sprejeti, da se to pravilo ne bi uporabljalo v urah konic, tj. v tistih obdobjih dneva, ko bi se lahko uporabljalo. Poleg tega je mnenja, da je cilj kar najhitrejše ponovne vzpostavitve predvidenih normalnih razmer naveden že v obstoječi zakonodaji. Zato ni potrebno, da bi bil naveden tudi v tem besedilu.

Spremembe, ki jih je predlagal Evropski parlament in jih je Komisija sprejela, niso pa vključene v stališče Sveta ob prvi obravnavi

- Dodeljevanje zmogljivosti Spremembe, ki jih je v zvezi s tem predlagal Evropski parlament (zlasti spremembe 52 in 54 do 58), ne spreminjajo bistva prvotnega predloga Komisije. Vendar stališče Sveta ob prvi obravnavi vsebuje sklicevanja na potniški promet, ki zamegljujejo vsebino in se ne zdijo primerna za zakonodajo, katere namen je dati več jamstev tovornim vlakom.

- Izbor koridorjev Stališče Sveta ob prvi obravnavi se razlikuje od mnenja Evropskega parlamenta v tem, da uvaja prilogo, ki vsebuje seznam koridorjev, določen na podlagi postopka soodločanja.

SKLEP

Komisija ocenjuje, da stališče Sveta ob prvi obravnavi, sprejeto soglasno, kljub svojemu preveč političnemu pristopu in premajhni usmerjenosti k zadovoljevanju dejanskih potreb trga ter kljub pomanjkanju ambicioznosti v smislu dodatnih jamstev, ki naj bi jih infrastruktura zagotavljala tovornim vlakom, lahko prispeva k doseganju splošnih ciljev njenega predloga.

Komisija izraža svoje pridržke glede okvira, ki ga je uvedel Svet glede aktov, ki jih delegira Komisija, kot je opredeljen v členu 4(8).

Komisija zato lahko podpre stališče Sveta ob prvi obravnavi.